**Important de reținut**

Molluscum contagiosum (MC) sunt formațiuni benigne ale pielii determinate de un virus. Molluscum contagiosum este transmis prin contact direct “piele-pe-piele”, inclusiv în timpul actului sexual.

MC se transmite în general sexual

În cazul persoanelor sănătoase, se vindecă de obicei spontan în 6 – 12 luni.

Utilizarea prezervativelor nu oferă protecție deplină

**Ce este Molluscum contagiosum?**

* Molluscum contagiosum genital este determinat de virusul Molluscum contagiosum, ducând la o infecție benignă a pielii.
* Este frecvent întalnit la copii, fiind caracterizat prin apariția unor mici tumori la nivelul feței, gâtului, trunchiului și brațelor.
* La adulți este cel mai frecvent transmis prin contact sexual, iar leziunile sunt situate la nivelul organelor genitale, regiunii pubiane, abdomenului inferior, zonei superioare a coapselor și/sau la nivelul feselor.

**Cum se transmite MC?**

* Molluscum contagiosum este transmis prin contact direct “piele-pe-piele” – de exemplu la adulți în timpul actului sexual cu o persoană care are această infecție.
* Alte modalități de transmitere pot include înotul, scăldatul sau folosirea în comun a prosoapelor/bureților de baie.
* Molluscum contagiosum genital apare de obicei la 2 până 7 săptămâni de la contactul sexual cu o persoană care are această infecție, însă poate apărea și după câteva luni.
* Chiar dacă ați avut în trecut Molluscum contagiosum genital, vă puteți reinfecta

**Care sunt simptomele MC genital?**

* Simptomul cel mai frecvent întâlnit atât la femei, cât și la bărbați este reprezentat de apariția unei mici tumori oriunde la nivelul zonei genitale, pubiene sau pe fața interna a coapselor. ❖
* Leziunile sunt hemisferice, cu o suprafață netedă, perlată, de culoarea tegumentului, roz, galben sau alb, cu diametrul cuprins între 2 și 5 mm, având o consistență fermă.
* Molluscum contagiosum genital poate provoca rareori mâncărime sau disconfort local.
* Leziunile pot varia de la una la 30, uneori câteva sute și pot fi dispuse grupat sau liniar.

**Am nevoie de investigații?**

* Dacă aveți manifestări sugestive pentru molluscum contagiosum genital ar trebui să mergeți la medicul de familie sau la un medic dermatovenerolog pentru un consult.
* Molluscum contagiosum genital este de obicei diagnosticat pe baza aspectului clinic.
* Uneori este dificil de diferențiat molluscum contagiosum genital de unele proeminențe anatomice normale localizate la nivel genital. Un medic vă poate examina mai detaliat folosind o un instrument pentru mărirea imaginii (ex. dermatoscopul).
* Daca ați fost diagnosticat cu molluscum contagiosum genital sunt necesare analize de laborator pentru verificarea altor posibile infecții transmisibile pe cale sexuală concomitente cum ar fi infecția cu virusul imunodeficienței umane (HIV), sifilis, *Chlamydia trachomatis* sau gonoreea

**Care este tratamentul pentru MC genital?**

* Dacă nu aveți alte probleme de sănătate molluscum contagiosum genital este inofensiv, de obicei vindecându-se spontan în 6-12 luni.
* Ar trebui să reduceți răspândirea locală a infecției evitând zgârierea, bărbierirea și epilarea cu ceară a zonei/zonelor afectate.
* În cazul în care aveți o eczemă, aceasta ar trebui tratată cu emoliente pentru a limita răspandirea Molluscum contagiosum prin scărpinare.
* Tratamentele disponibile pentru Molluscum contagiosum pot reduce timpul de vindecare al leziunilor, însă acestea trebuie luate în considerare având în vedere efectele adverse și disconfortul creat, în special la nivelul pielii sensibile din zona genitală.

*Tratament clinic (acesta trebuie efectuat de un medic sau, in unele tari, de un asistent medical)*

* Crioterapia (cu azot lichid).
* Electrochirurgie / excizie / chiuretare / laser.

*Tratament la domiciliu (unele dintre acestea nu pot fi utilizate dacă există șansa să fiți însărcinată)*

* Podofilotoxină cremă sau soluție, hidroxid de potasiu, peroxid de benzoil etc.

**Aș putea să întrețin relații sexuale dacă am MC?**

* Este important să vă faceți un screening pentru boli transmisibile pe care sexuală înainte.
* Folosirea prezervativului poate reduce riscul de transmitere, însa nu complet.

**Care sunt posibilele complicații ale MC?**

* Molluscum contagiosum genital nu duce la probleme fizice pe termen lung.
* Molluscum contagiosum genital nu afectează fertilitatea.
* Puteți dezvolta o infecție bacteriană secundară, în special prin scărpinarea leziunilor.
* O reacție eczematiformă (roșeață, scuame, umflare locală) poate apărea secundar răspunsului imun local.
* Pacienții cu dermatită atopică au tendința de a dezvolta leziuni de molluscum contagiosum pe suprafețe întinse ale tegumentului, ce ar putea sa nu fie limitate la leziunile vizibile de eczemă.
* Pacienții imunocompromiși au tendința de a dezvolta leziuni extinse, gigante, multiple și/sau diseminate.

**MC și sarcina**

* Foarte rar, MC poate fi transmis nou-născutului în timpul nașterii
* Dacă copilul dumneavoastră este infectat, leziunile cutanate rezultate vor fi inofensive și se vor rezolva singure în timp

**Trebuie să îmi anunț partenerul?**

* Dacă sunteți diagnosticat cu molluscum contagiosum genital, este recomandat ca partenerul sexual actual să fie anunțat de faptul că acesta poate fi transmis prin contact sexual în cazul în care leziunile sunt prezente și să li se ofere informații generale despre infecțiile transmisibile pe cale sexuală, precum și despre prevenirea acestora.

**Ajutor și informații suplimentare**

* Dacă bănuiți că aveți molluscum contagiosum genital sau orice altă infecție cu transmitere sexuală, atunci consultați medicul de familie sau clinica locală de sănătate sexuală sau venerologie/dermatologie.

Versiunea în limba română: Clinica Dermatologie II, Spitalul Clinic Colentina, Universitatea de Medicină și Farmacie „Carol Davila”, București, România

Dr. Iulia Elena Neguleț

Dr. Alexandra-Irina Butacu

Dr. Andrei Tanasov

Prof. Univ. Dr. George-Sorin Tiplica